बता दें कि कभी सपा में बड़ा ओहदा रखने वाले शिवपाल सिंह यादव काफी समय से पार्टी में उपेक्षा का सामना कर रहे थे। उन्होंने हाल ही में इटावा में दिए अपने एक बयान में कहा था कि, “मैं पिछले डेढ़ साल से अधिक समय से पार्टी में कोई बड़ी जिम्मेदारी मिलने का इंतजार कर रहा हूँ लेकिन अभी तक मुझे कोई जिम्मेदारी नही सौंपी गयी है। मैं कितने समय तक उपेक्षित रहूं और कितनी उपेक्षा बर्दाश्त की जाए। सहन करने की भी एक सीमा होती है।” सपा में हाशिये पर चल रहे शिवपाल सिंह यादव के इस बयान से तो स्पष्ट है कि वो पार्टी में कोई जिम्मेदारी न मिलने की वजह से काफी नाराज थे और उन्होंने सपा अध्यक्ष अखिलेश यादव को कई बार चेताया भी लेकिन अखिलेश यादव ने उन्हें हमेशा ही नजरंदाज़ किया। आखिर में शिवपाल सिंह ने नयी पार्टी ‘सपा सेक्युलर मोर्चा’ की घोषणा कर दी और सपा में असंतुष्ट और उपेक्षित महसूस करने वालों को पार्टी से जुड़ने का निमंत्रण भी दे दिया।